## L’IIS La Fe acull el primer biobanc de mostres biològiques animals per a investigació biomèdica a la Comunitat Valenciana

*** El Biobanc Animal de l’IIS La Fe inclourà models animals de malalties de gran impacte i mostres d’espècies marines en perill d’extinció
* Gràcies a esta iniciativa, es conservaran mostres biològiques per a realitzar estudis sense necessitat d’usar animals**

L’Institut d’Investigació Sanitària La Fe (IIS La Fe) lidera la creació d’un biobanc animal amb l’objectiu de centralitzar la custòdia de material biològic d’origen animal. Es tracta d’una unitat de gestió de mostres biològiques animals i prestació de servicis per a fins d’investigació i docents.

El Biobanc Animal de l’IIS La Fe albergarà una àmplia varietat d’espècies, incloent mostres d’animals marins per a contribuir a la conservació de la biodiversitat dels oceans. Es donarà prioritat a animals en perill d’extinció i a models animals de patologies costoses com ara les malalties oncològiques, cròniques, rares, infeccioses i d’alta prevalença.

Gràcies a esta iniciativa, es conservaran mostres biològiques per a realitzar estudis sense necessitat d’usar d’animals. La plataforma també oferirà al col·lectiu investigador servicis com l’extracció d’anàlisis nucleiques, proteïnes i altres biomolècules relacionades amb projectes biomèdics i mediambientals.

**Compromís amb el benestar animal**

Este biobanc animal es gestionarà a través de les plataformes cientificotecnològiques d’Estabulari i Biobanc La Fe i aspira a convertir-se en una referència en la centralització de servicis relacionats amb la gestió integral de mostres animals per a investigació i docència. Això facilitarà al personal investigador, tant intern com extern, iniciar, ampliar i continuar projectes biomèdics i mediambientals.

Este biobanc reforça el compromís de l’IIS La Fe amb el benestar animal. Un compromís que es guia pels principis rectors de les 3R per a un ús ètic dels animals en les proves. És a dir, el reemplaçament d’animals per altres opcions en les quals estos no s’utilitzen, com poden ser en este cas els models animals; la reducció del seu nombre, gràcies al desenrotllament i l’aplicació d’estudis estadístics, i el refinament de les actuacions sobre els animals i la millora de les seues condicions de vida.

El material biològic d’origen animal és qualsevol substància derivada d’organismes vius no humans. Poden ser teixits, fluids corporals, cèl·lules, òrgans o sèrum sanguini, entre altres. En el cas de la investigació biomèdica, el material biològic d’origen animal s’utilitza per a estudiar malalties, desenrotllar tractaments i realitzar investigacions bàsiques sobre la biologia humana i animal.

**Biobanc i Estabulari**

La creació de biorepositoris ha anat prenent una gran rellevància en l’última dècada. Estos espais fomenten la cooperació i la investigació en xarxa, i posen a la disposició dels investigadors mostres biològiques amb unes característiques adequades pel que fa a quantitat i qualitat per a cobrir els objectius analítics i postanalítics de presa de decisions.

El Biobanc Animal de l’IIS La Fe respon al marc legal que establix el Reial decret 53/2013, d’1 de febrer, que arreplega les normes per a la protecció dels animals utilitzats en experimentació i altres fins científics. Este decret, que implementa la Directiva europea 2010/63/UE, promou la creació de programes per a compartir òrgans i teixits, així com la col·laboració i la difusió d’informació en la comunitat científica.

Amb una visió integradora i un enfocament de servici públic d’accés a material biològic de diferent naturalesa i origen, la creació del Biobanc Animal de l’IIS La Fe s’alinea amb la filosofia i l’estructura organitzativa dels biobancs amb estàndards de qualitat, promou la investigació i contribuïx a reduir el nombre d’animals utilitzats en experimentació, en concordança amb el principi de les 3R.

La plataforma d’Estabulari de l’IIS La Fe, a més d’estar compromesa amb el benestar animal i l’aplicació de les 3R, prioritza l’aplicació la R de respecte i responsabilitat en totes les investigacions i els cursos docents. La creació del Biobanc Animal és un pas fonamental per a complir estos principis i reflectix el compromís legal que establix el Reial decret 53/2013.

Per part seua, el Biobanc La Fe és membre de la Plataforma Nacional de Biomodels i Biobancs de l’Institut de Salut Carlos III (ISCIII), actua com a finestreta única per a la prestació de servicis transversals i participa, de manera rellevant, en tots els grups temàtics d’esta plataforma nacional.

Fecha: 03/12/2024